13.

ragina derybininkus padaryti didelę pažangą siekiant visapusiško, abipusiškai naudingo, pažangaus, PPO reikalavimus atitinkančio ir taisyklėmis grindžiamo laisvosios prekybos susitarimo, pirmenybę teikiant toliau nurodytoms sritims, kurios skatina tvarų augimą, kovą su nelygybe ir teisingą skaitmeninę bei žaliąją pertvarką: i) visapusiškam tarifų ir kvotų panaikinimui abipusiškumo pagrindu, kartu atkreipiant dėmesį į jautrius produktus ir užtikrinant, kad sumažinimas nebūtų kompensuojamas importuojamiems produktams taikomais padidintais vidaus mokesčiais ir rinkliavomis, be kita ko, valstybės lygmeniu; ii) pagreitintoms, skaidresnėms ir paprastesnėms muitinės procedūroms, taip pat išsamiam vieno langelio principu grindžiamam elektroniniam sertifikavimo procesui ir neproporcingų importo draudimų panaikinimui; iii) skaidraus ir operatyvaus patekimo į rinką patvirtinimo, regionalizavimo ir audito procedūroms, grindžiamoms moksliškai pagrįstomis importo sanitarinėmis ir fitosanitarinėmis priemonėmis, tarptautiniais standartais ir taisyklėmis, kurių taikymo sritis yra platesnė nei PPO Sutarties dėl sanitarinių ir fitosanitarinių priemonių taikymo (SFP sutartis); susitarimu turėtų būti siekiama užtikrinti bendradarbiavimą sanitarijos ir fitosanitarijos srityje ir tai, kad Indija greitai patvirtintų visas esamas ir būsimas patekimo į rinką paraiškas, įskaitant tas, kurios vėluoja dėl bandomųjų siuntų ir sertifikavimo klausimų; iv) daugėjančių techninių prekybos kliūčių panaikinimui, be kita ko, atliekant kliūčių, susijusių su informacinėmis ir ryšių technologijomis (IRT), medicinos priemonėmis, žaislais, alkoholiniais gėrimais, poliruotais deimantais, žemės ūkio produktais, maistu ir plienu, peržiūrą; susitarimu turėtų būti siekiama atitikties Tarptautinės standartizacijos organizacijos (ISO), Tarptautinės elektrotechnikos komisijos (IEC) ir Tarptautinės telekomunikacijų sąjungos (ITU) tarptautiniams standartams, numatyti platesnio masto nuostatas nei PPO sutarties dėl techninių prekybos kliūčių nuostatos, užtikrinti, kad bandymai ir sertifikavimas nesidubliuotų, ir supaprastinti licencijavimo schemas, kokybės kontrolės įsakymus ir klinikinius tyrimus; v) išsamiam skyriui dėl viešųjų pirkimų visais valdymo lygmenimis, siekiant užtikrinti skaidrumo ir nediskriminavimo principų taikymą viešųjų pirkimų srityje taikant veiksmingas teisių gynimo procedūras; atsižvelgdamas į tai, ragina Indiją prisijungti prie PPO sutarties dėl viešųjų pirkimų ir uždrausti diskriminacinę praktiką, pagal kurią raginama pirkti nacionalinius produktus, pavyzdžiui, tam tikrą praktiką, susijusią su iniciatyvomis „Make in India“ ir „Atmanirbhar Bharat“ („Savarankiška Indija“), nes ja siekiama pirmenybę teikti nacionalinei gamybai ir atgrasyti nuo importo bei daryti didelį poveikį ES įmonių patekimui į rinką; vi) vienodų sąlygų subsidijų ir valstybės valdomų įmonių komercinės praktikos srityje užtikrinimui; vii) išsamiam skyriui dėl intelektinės nuosavybės teisių aukšto lygio apsaugos, kuriame daugiausia dėmesio būtų skiriama, be kita ko, bendradarbiavimo nuostatoms bei technologijų perdavimui ir kuris turėtų sudaryti palankesnes sąlygas užtikrinti nevaržomą ir greitą patento paraiškos teikimo procesą ir greitą bei veiksmingą intelektinės nuosavybės teisių standartų įgyvendinimą, įskaitant geografinių nuorodų (GI) apsaugą; vis dėlto ypatingas dėmesys turi būti skiriamas Indijos gebėjimui gaminti įperkamus generinius vaistus, skirtus šalies sveikatos poreikiams tenkinti arba eksportui į kitas besivystančias šalis, kurioms jų reikia, laikantis Dohos deklaracijos dėl TRIPS sutarties dėl visuomenės sveikatos; viii) specialiam skyriui dėl MVĮ, siekiant atsižvelgti į konkrečius MVĮ poreikius ir užtikrinti teisinį tikrumą; pabrėžia, kad reikia sukurti MVĮ verslui palankią reglamentavimo aplinką, įskaitant suderintas ir supaprastintas muitinės procedūras, taip pat sumažinti administracinę ir reglamentavimo naštą, kad būtų įveiktos visos tarifinės ir netarifinės kliūtys, trukdančios MVĮ patekti į Indijos rinką; pabrėžia poreikį palengvinti dalijimąsi informacija apie patekimą į rinką, prekybos taisykles bei procedūras ir kilmės taisykles; ix) plataus užmojo PDV skyriaus įtraukimui; šiuo skyriumi būtų užtikrinamas vertybėmis grindžiamas bendradarbiavimas prekybos ir investicijų srityje ir skatinami aukščiausi tarptautiniai darbuotojų teisių standartai, įskaitant tvirtus vaikų darbo ir priverčiamojo darbo panaikinimo veiksmus, užtikrinama aplinkos apsauga ir propaguojama lyčių lygybė, remiantis naujausiais ir moderniausiais ES laisvosios prekybos susitarimais; pabrėžia, kad darnumas į susitarimą turi būti integruotas universaliai, numatant vykdytinas nuostatas ir atsižvelgiant į PDV skyrių peržiūrą; x) šiuolaikinių, MVĮ palankių, suderintų ir abipusių kilmės taisyklių, atitinkančių moderniausius ir visapusiškus ES laisvosios prekybos susitarimus, nustatymui; xi) naujai pateikto Žiedinės ekonomikos veiksmų plano įtraukimui siekiant užtikrinti, kad būtų išmetama mažiau atliekų, vartotojams būtų suteikta daugiau galių, tvarūs produktai taptų norma ir būtų vadovaujama pasaulinėms pastangoms žiedinės ekonomikos srityje; xii) draudimui taikyti neautomatinę importo ar eksporto licencijų išdavimo tvarką, išskyrus pagrįstus atvejus; xiii) visų diskriminacinių ir neproporcingų kliūčių, kylančių siekiant įsisteigti paslaugų ir gamybos sektoriuose, taip pat teikti tarpvalstybines paslaugas, šalinimui, kad būtų užtikrintos vienodos sąlygos ES ir Indijos paslaugų teikėjams; xiv) griežtesnėms skaitmeninės prekybos taisyklėms, pagrįstoms ES standartais ir pasauline praktika; visų pirma mano, kad 5G ryšys neturi būti diegiamas naudojant privalomą technologijų perdavimą, pvz., priverstinį pirminių kodų, algoritmų ir užšifravimo raktų atskleidimą; xv) abiejų šalių teisių ir įsipareigojimų pagal PPO susitarimus (antidempingo, antisubsidijų ir apsaugos priemonių) patvirtinimui, bendro intereso sričių, kurios viršytų šiuos PPO standartus, nagrinėjimui ir laikinojo dvišalio apsaugos mechanizmo įtraukimui; xvi) gero valdymo ir teisinės valstybės užtikrinimui bei kliūčių, susidariusių dėl teisinio netikrumo, šalinimui;